TLI คำตอบจากกองทุน
หุ้น “ไทยประกันชีวิต” นักลงทุนยังคงเฝ้าติดตามความเคลื่อนไหวกันค่อนข้างมาก มีการไถ่ถามทั้งช่องทาง IB และรายการข่าวหุ้นทีวีออนไลน์แทบจะทุกวัน
หุ้น “ไทยประกันชีวิต” นักลงทุนยังคงเฝ้าติดตามความเคลื่อนไหวกันค่อนข้างมาก มีการไถ่ถามทั้งช่องทาง IB และรายการข่าวหุ้นทีวีออนไลน์แทบจะทุกวัน
9 ส.ค. 2565

หุ้น “ไทยประกันชีวิต” หรือ TLI
นักลงทุนยังคงเฝ้าติดตามความเคลื่อนไหวกันค่อนข้างมาก
มีการไถ่ถามทั้งช่องทาง IB และรายการทาง “ข่าวหุ้นทีวีออนไลน์” แทบจะทุกวัน เช่น ราคาลงมาสุดหรือยัง, เข้าไปรับได้ไหม, กองทุนขายหมดแล้วไหม
และอีกหลากหลายคำถาม
เมื่อวานนี้ราคาหุ้นจ TLI ปิด +0.10 บาท มาที่ 14.60 บาท ยังคงต่ำกว่าราคาไอพีโอที่ 16.00 บาท
ล่าสุด เมื่อปลายสัปดาห์ที่ผ่านมา
ทีมงาน “ข่าวหุ้นธุรกิจ” มีโอกาสจับเข่าคุยกับผู้จัดการกองทุนจากบริษัทหลักทรัพย์จัดการกองทุน (บลจ.) แห่งหนึ่ง
บลจ.แห่งนี้ได้รับการจัดสรรหุ้นไอพีโอ TLI ด้วย
เราถามกันแบบตรง ๆ เลยเนี่ยล่ะว่า ได้ขายหุ้น บมจ.ไทยประกันชีวิต หรือ TLI ออกมาหรือเปล่า
คำตอบคือ “ขายแล้ว”
และบอกอีกว่าไม่ใช่บลจ.ของเขาแห่งเดียวที่ขาย
เท่าที่ผู้จัดการกองทุนคนนี้ทราบ มีอีกอย่างน้อย 2-3 กองทุน ประเภท Passive Fund ได้ขายออกมาเช่นกัน
เหตุผลของการขายนอกเหนือจากหุ้นที่ไม่ได้เข้าคำนวณดัชนี SET50 แล้ว
ยังมาจากการ “ปรับพอร์ต”
และเหตุที่มีการปรับพอร์ตเร็ว หลังจากหุ้นเพิ่งจะเข้าเทรดไม่กี่วันนั้น
มาจากการต้องเตรียมเงินช่วงปลายปีที่จะมีหุ้น IPO ขนาดใหญ่ เตรียมเข้าตลาดหลักทรัพย์ฯ เพิ่ม
เช่น เบทาโกร, เอสซีจี เคมิคอลส์ ฯลฯ
“เราได้โควตา (หุ้น IPO) มาก็เลยซื้อไปตามโควตา ส่วนการขายทำกำไร จะขึ้นอยู่กับเทคนิคของแต่ละกองทุน แต่ไม่น่าจะมีกองทุนไหนขายแล้วขาดทุน”
ผู้จัดการกองทุนกล่าวให้ฟัง
มาถึงคำถามที่ว่า แล้วกองทุนจะซื้อกลับหรือเปล่าล่ะ
ได้รับคำตอบว่า ขึ้นอยู่กับหลายปัจจัย เช่น ผลประกอบการ ราคาหุ้น การเข้า SET50 (อาจจะครึ่งหลังปี 2566)
แต่ผู้จัดการกองทุนยอมรับว่าหุ้น TLI มีพื้นฐานดี ผลตอบแทนเงินปันผล ถือว่าสูงกว่าดอกเบี้ยเงินฝาก น่าจะเหมาะกับกองทุน หรือนักลงทุนที่ซื้อลงทุนระยะยาว
หรือการเข้าลงทุนในลักษณะของการกระจายความเสี่ยง
บทสรุปสำหรับราคาหุ้น TLI ที่ปรับลงมา
หลัก ๆ จึงน่าจะมาจากการขายของกองทุนที่ได้รับการจัดสรรหุ้น
ส่วนจะมีมือมืดเข้ามา “ทุบหุ้น” ด้วยหรือเปล่านั้น
ข้อมูลตรงนี้ไม่ได้รับการยืนยัน เพราะเป็นเพียงแค่ “ข่าวลือ”
ทว่า โดยปกติแล้ว เมื่อกองทุนได้รับการจัดสรรหุ้นมา
โดยมารยาทแล้ว จะถือกันไว้สักพัก (ขึ้นอยู่กับประเภทของกองทุน ขนาดของกองทุน)
แต่หากอยากจะทราบว่า มีกองทุนใด หรือคนที่ได้รับการจัดสรรหุ้นไอพีโอ แล้วไม่ได้ติด silent period ขายออกมา ก็จะต้องไปรอตอนที่ TLI ประกาศจ่ายเงินปันผล แล้วรอปิดบุ๊ก หรือสมุดบัญชี
ถึงตอนนั้น จะทราบว่าใครบ้างที่ยังถืออยู่และขายออกไป
มาถึงคำถามของนักลงทุนรายย่อยที่ว่า ราคาลงมาสุดหรือยัง
นี่เป็นคำถามที่ตอบยากเช่นกัน
เพราะผ่านมาถึงตอนนี้ ไม่แน่ใจว่า กองทุนที่ต้องการปรับพอร์ต ขายกันสะเด็ดน้ำหรือยัง
หรือหากปรับพอร์ตกันหมดแล้ว
แล้วหวังจะรอหุ้นดีดกลับนั้น
ตรงนี้ก็ต้องรอกองทุน หรือนักลงทุนต่างประเทศเข้ามาไล่ซื้อกลับหรือซื้อเพิ่ม เพราะหุ้นบิ๊กแคปอย่าง TLI หากจะรอดีดกลับ ลำพังแรงซื้อของนักลงทุนรายย่อยอาจจะไม่เพียงพอ
เว้นแต่เจ้าของอาจขอตลาดหลักทรัพย์ฯ ซื้อหุ้นคืนบางส่วน
แต่วิธีการนี้อาจจะมีปัญหาเรื่องเกณฑ์ฟรีโฟลตได้
เข้าใจว่า มาถึงตอนนี้ คงต้องรอตัวเลขผลประกอบการไปอีกซัก 2-3 ไตรมาส
หากออกมาดี เป็นไปตามคาดการณ์
ถึงเวลานั้นราคาหุ้นจะวิ่งเข้ามาหาพื้นฐานของหุ้นนั้น ๆ เอง